Paixtuns

Os paixtuns (en paixtún پښتانه) son un pueblo orichinariament habitador d'a zona entre o Kindu Kush y o Indo, en o sud y este d'Afganistán y norte y ueste de Pakistán. A suya población ye dificil de censar, pero se calcula que son uns 12 millons en Afganistán (on representan o pueblo dominant), y 30 millons en Pakistán. Charran una luenga iranicana y son musulmans.

 Reparto cheografico 
Os paixtuns d'Afganistán habitan o territorio que bi ha dende o norte de Jalabalad enta Qandahar y enta l'ueste dica Sabzawar, y tamién en enclaus en l'ueste y norte.

Os paixtuns de Pakistán habitan zonas dende Dir y Swat enta o sud, y en enclaus en o Beluchistán y Punchab.

Bi ha tamién uns pocos paixtuns en l'este d'Irán (50.000), en o Xinjiang y en as republicas centroasiaticas d'a ex URSS. (se calculaba que podrían estar uns 9.000 individuos. Tamién bi ha chicotas comunidatz de paixtuns en países d'o Golfo Persico.

 Organización social 
Bi ha muitas tribus paixtunas, y a principios d'a decada de 1980 bi heba en Afganistán 36 tribus. Adintro d'una tribu bi ha un jirga u consello de chefes de clan que tracta os afers importants y un kan hereditario con poder restrinchiu. Totas as subdivisions tribals, como l'aldeya u un simple campamento tien una jirga, y tractan a redistribucioń consuetudinaria d'a tierra cada cierto tiempo. As tribus pueden incluyir hamsaya u clientelas, como miembro de plen dreito.

As principals confederacions tribals son Durrani, Ghilzai y Karlani. Adintro d'os Durrani en Afganistán son os Popolzai, Alikozai, Barakzai, Alizai, que son sedentarios, os Nurzai, que son nomadas, y os Ishaqzai, que son seminomadas. Adintro d'os Ghilzai son os Toki, que son sedentarios, os Taraki, que son seminomadas, y os Povinda, nomadas entre Afganistán y Pakistán. Adintro d'os Karlani se troban os Mangal, Jadran y Jani, que son seminomadas y os Vardak, que son sedentarios.

Bi ha tribus no confederadas seminomadas como os Mohmaud, Safi y Kakar. En Pakistán se troban as tribus Afridi, Yusufzai, Vazir, Khattak, Bangash, Turi y Orakzai.

 Historia 
O primer estau independient paixtuns fue creyau por Ahmad Shah Durrani en o sieglo XVIII, fundador d'a dinastía Sadoqzay. Mientres tot o sieglo XIX os britanicos preboron de sozmeter a los paixtuns pa controlar l'actual Afganistán. En 1893 se creyó a muga entre l'Afganistán independient y A India, quedando os paixtuns principalment dividitos entre dos estaus.

Referencias

 Bibliografía 
  Amiram Gonem. Diccionario de los pueblos del mundo. Editorial Anaya, 1996.

Categoría:Pueblos iranicos
Categoría:Etnias d'Afganistán
Categoría:Etnias de Pakistán